स्वतन्त्र ऊर्जा उत्पादक संघका अध्यक्ष खड्कबहादुर विष्ट अरुण तेस्रोबाट एमालेले सुरु गरेको जलविद्युतमाथिको राजनीति पछिल्लो समय माओवादीले सिको गरेको बताउँछन्। यसका साथै नेपाल विद्युत प्राधिकरणसमेत राजनीतिक दबाब वा अन्य खाले प्रभावमा विद्युत विकासमा अवरोधक हुने गरेको छ। उनका अनुसार अहिले पनि नेपालमा बढीमा ३० प्रतिशत मात्र विद्युत कभरेज छ। प्राधिकरण भने बजारमा 'डिमान्ड' छैन भन्दै विद्युत उत्पादकलाई निरुत्साहित गरिरहेको छ। 'नेपाललाई जलविद्युतमा सम्पन्न बनाउने हो भने विद्युत क्षेत्रमा व्यापक सुधार आवश्यक छ,' उनी भन्छन्, 'अनावश्यक राजनीतिक हस्तक्षेप र स्वार्थ अन्त्य गरिनुपर्छ।'
